Անահիտ Բեգլարյան

Անահիտ Ռազմիկի Բեգլարյան (), կաթնագործության բնագավառի հայ գիտնական։ Տեխնիկական գիտությունների դոկտոր (2004), պրոֆեսոր (2008): «Կանաց ֆորում» հասարակական կազմակերպության ղեկավար (2000-2003):

Ռազմիկ Բեգլարյանի դուստրը։

Կենսագրություն 
Անահիտ Բեգլարյանը ծնվել է 1968 թվականի սեպտեմբերի 4-ին, Երևանում։ 1986-1991 թվականներին սովորել և ավարտել է Երևանի անասնաբուծական-անասնաբուժական ինստիտուտի կաթի և կաթնամթերքների տեխնոլոգիայի ֆակուլտետը` «Կաթի և կաթնամթերքների ինժեներ-տեխնոլոգ» որակավորմամբ։ 1991-1994 թվականներին Երևանի անասնաբուծական-անասնաբուժական ինստիտուտի կաթի և կաթնամթերքների պրոբլեմային լաբորատորիայում եղել է գիտաշխատող, 1994-1997 թվականներին՝ Հայկական գյուղատնտեսական ինստիտուտի կաթի և կաթնամթերքների տեխնոլոգիայի ամբիոնի հայցորդ, 1994-1998 թվականներին՝ ՀԳԻ Կաթի և կաթնամթերքների լաբորատորիայի գիտաշխատող, 1998-2002 թվականներին՝ ՀԳԱ Սննդի արդյունաբերության սարքավորումների փաթեթավորման տեխնոլոգիայի ամբիոնի ասիստենտ, 2007 թվականից՝ Հայաստանի գործատուների հանրապետական միության բաժնի վարիչ, 2008 թվականից՝ ՀԱԱՀ Սննդի արդյունաբերության սարքավորումների փաթեթավորման, կաշվի և մորթու տեխնոլոգիայի ամբիոնի պրոֆեսոր, 2009 թվականից՝ ՀԱԱՀ Սննդի արդյունաբերության սարքավորումների փաթեթավորման, կաշվի և մորթու տեխնոլոգիայի ամբիոնի վարիչ։

Աշխատանքները վերաբերում են կաթնաթթվային մանրէների ֆիզիոլոգաձևաբանական, կենսատեխնոլոգիական հատկությունների և կաթնամթերքների որակի վրա մագնիսական դաշտի ազդեցությանը։ Առաջինն է մշակել և ներդրել սոյայի և կովի կաթի խառնուրդից կաթնամթերքների արտադրության նոր տեխնոլոգիաներ։ Համահեղինակ է «Կաթի և կաթնամթերքների տեխնոլոգիա» (2003) ուսումնական ձեռնարկի։ Հեղինակ է գիտական աշխատությունների և մեթոդական աշխատանքների, մենագրության, դասագրքերի, հեղինակային իրավունքների և ՀՀ արտոնագրերի։ Դոկտորական ատենախոսությունը պաշտպանելուց հետո տպագրել է գիտական հոդվածներ, ՀՀ արտոնագիր և մեթոդական աշխատանքներ։ Գիտական հետազոտությունները վերաբերում են սոյայի օգտգործմանը սննդի արդյունաբերության մեջ։

Անդամակցություն 
 «Ե. 1802 Կենդանական ծագման մթերքների վերամշակման և արտադրության տեխնոլոգիա» մասնագիտական խորհուրդ, անդամ։
 USAID-ի DAI ASME-project, անդամ (1999-2008)։

Երկեր 
 Սոյայի անթափոն օգտագործումը սննդի արդյունաբերության մեջ։ Գիտամեթոդական ձեռնարկ, Երևան, ՀԳԱ, 2002։
 Կաթի և կաթնամթերքների տեխնոլոգիա։ Ուսումնական ձեռնարկ, Երևան, Ա. հ., 2003 (համահեղինակ)։
 Կաթի կաթնամթերքների և մանկական սննդի տեխնոլոգիա։ Ուսումնական ձեռնարկ, Երևան, ՀՊԱՀ, 2008 (համահեղինակ)։
 Ճյուղի ձեռնարկությունների նախագծում և սանտեխնիկա։ Ուսումնական ձեռնարկ, Երևան, «Նահապետ», 2011 (համահեղինակ)։

Տես նաև 
 Կաթնագործությունը Հայաստանում

Ծանոթագրություններ 

Հայ գիտնականներ
Տեխնիկական գիտությունների դոկտորներ
Հայ պրոֆեսորներ
ՀԱԱՀ շրջանավարտներ
Կաթնագործության բնագավառի հայ գիտնականներ
Երևանի անասնաբուծական-անասնաբուժական ինստիտուտի շրջանավարտներ